LIVERPOOL/BERGEN (TV 2): Martin Ødegaard imponerte både manager Brendan Rodgers og spillere på treningsøkten han hadde torsdag.

– Jeg møtte han i dag og han er en veldig god spiller. Han var god på trening, sa Kolo Touré til TV 2.

Det norske stjerneskuddet har trent med klubben siden onsdagm og fredag var nordmannen i aksjon igjen, og ifølge TV 2s menn på stedet er det grunn til å tro at de ikke blir mindre imponert nå.

Etter oppvarmingen gikk Liverpool-stallen over i en del som gikk på ballbehandling og ballbesittelse.

– Der var han veldig bra, og ikke noe dårligere enn de andre. Det var umulig å se at han var 15 år og ikke en av Liverpool-spillerne, det var kult å se, sier TV 2s Vebjørn Bjørkås som er tilstede.

– Han slo tunnel på Joe Allen og hadde noen fine vendinger blant annet.

Etter den delen av treningen ledet Brendan Rodgers laget gjennom dødballtrening.

– Der har han vært litt i bakgrunnen, men han deltar på lik linje med de andre og gjør det veldig bra. Det går som sagt ikke an å se at han ikke er en av Liverpool-spillerne, han imponerer veldig - både meg og de fire andre som står her, sier Bjørkås.

Stod igjen med Rodgers

Til stede på treningen var også Martins far Hans Erik Ødegaard.

– Etter treningen stod Martin igjen og diskuterte med Brendan Rodgers i flere minutter. Han gikk av treningsfeltet mens Rodgers holdt en arm rundt ham, forteller Vebjørn Bjørkås fra Melwood.

– Martin har vært hos klubben noen dager, spist middag med representanter for klubben og blitt vist rundt på anlegget, sier PLTVs reporter Simon Crabtree til TV 2

Ifølge ham ønsker Liverpool minst mulig oppmerksomhet rundt Ødegaards besøk og tillater ingen medier å filme fra treningen.

Selv ikke klubbens egen kanal, eller den offisielle PLTV-kanalen får filme fra treningen.

På spørsmål fra TV 2 nekter Liverpool å kommentere om Ødegaard i det hele tatt er i byen.

Real Madrid sikre på signering

Tidligere fredag meldte Marca at Real Madrid forventer å kunne offentliggjøre signeringen av 15-åringen innen ti dager.

De føler seg sikre på at Ødegaard er deres spiller, selv om han først skal bestemme seg neste uke.

– Det er så mye rykter og spekulasjoner rundt Martin at vi har bestemt oss for ikke å kommentere noe, skriver far Hans Erik Ødegaard i en sms til TV 2 fredag.

Treningsoppholdet i Liverpool kan insinuere at tingene ikke er så rett frem som det Real Madrid tror.